Teate avaldamine veinisektoris kasutatava nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3

(2021/C 248/07)

Käesolev teade avaldatakse vastavalt komisjoni delegeeritud määruse (EL) 2019/33 (1) artikli 17 lõikele 5

TEADE STANDARDMUUDATUSE KOHTA, MILLEGA MUUDETAKSE KOONDDOKUMENTI

„Condado de Huelva“

PDO-ES-A1485-AM03

Teate esitamise kuupäev: 16. aprill 2021

HEAKSKIIDETUD MUUDATUSE KIRJELDUS JA PÕHJUSED

1. Viide kaitstud nimetusele (tootespetsifikaadi punkt A)

Punkti lihtsustatakse, jättes välja ebavajaliku teabe.

Põhjendus:

Selles punktis tuleb märkida, et kaitstud nimetus on päritolunimetus ja selles punktis ei esitata kaitstud päritolunimetusega veinide eri liike.

2. Veinide kirjeldus (tootespetsifikaadi punkt B ja koonddokumendi punkt 4)

Veinitüübid järjestatakse ümber ning rühmitatakse Euroopa Parlamendi ja nõukogu määrus (EL) nr 1308/2013 VII lisa II osa 1. ja 3. kategooriasse (2).

Liköörveinide loetellu on lisatud vein Amontillado, mis oli päritolunimetusega kaitstud esimeses kaitstud päritolunimetuse määruses, mis avaldati 16. jaanuaril 1964 Hispaania ametlikus väljaandes (BOE) nr 14, samuti on lisatud roosad veinid, mida on maakonnas aastaid valmistatud kvaliteetveinidena ja mis on võitnud tarbijate seas üha rohkem poolehoidu.

Veini Palo Cortado on Condado de Huelva maakonnas kogu aeg valmistatud juhuslikult, mistõttu on ta eksisteerinud algusest peale koos bioloogiliselt laagerdatud kvaliteetveinidega, mis valmimise käigus kaotavad pärmikihi ja mida seega laagerdatakse ka oksüdatsiooni teel. Tegemist on sama protsessiga, mida kasutatakse oloroso-tüüpi veinide puhul, kuid mis annab erinevad organoleptilised omadused.

Ümber on paigutatud veinid Moscatel, Dulce ja Pedro Ximénez ning need on lisatud magusate liköörveinide loetellu, et parandada arusaamist suhkrusisaldusest.

Muudetud on analüütiliste näitajate tabelit: lisatud on uued veinitüübid koos nende keemiliste omadustega ning parandatud on tabeli ülesehitust ja arusaadavust.

Samuti on muudetud minimaalset alkoholisisaldust 16 mahuprotsendile, et ühtlustada traditsiooniline nimetus „Oloroso“ muude Andaluusia päritolunimetustega.

Muudetud on kaitstud päritolunimetusega veinide organoleptilist kirjeldust, kuna standardi UNE-EN-ISO 17065 kasutuselevõtt nõuab omaduste kohandamist, et neid saaks seostada konkreetsete tunnustega ja seetõttu organoleptilise analüüsi käigus paremini hinnata.

3. Suurima lubatud saagikuse parandamine (tootespetsifikaadi punkt C ja koonddokumendi punkt 5)

Parandatud on viga, mis on üle kandunud mitme tootespetsifikaadis tehtud muudatuse käigus ja mis tuleb seaduse järgi käesolevas spetsifikaadis parandada, nimelt on asendatud sõna „virre“ sõnaga „vein“, kuna tegelikult viidatakse veinile, varasemates versioonides peeti viinamarjavirret toorveiniks. Vastavalt 16. veebruari 1999. aasta määrusele kaitstud päritolunimetuse „Condado de Huelva“ kohta.

4. Liköörveinide ja kvaliteetliköörveinide laagerdamise nõuded (tootespetsifikaadi punkt C.3.2)

Laagerdumisaja objektiivse kindlaksmääramise meetodina on lisatud keskmise vanuse arvutus, samuti on lisatud nende veinide traditsiooniliselt kohaldatava laagerdamismeetodina aastakäikude kaupa laagerdamise meetod.

5. Valgete, punaste ja roosade veinide laagerdamise nõuded (tootespetsifikaadi punkt C.3.3)

Punkti on muudetud, et arendada valgete, punaste ja roosade veinide eriomadusi.

6. Kasutatud täiendavatele toodetele osutavate viidete ajakohastamine (tootespetsifikaadi punkt C.5)

Ajakohastatud on viiteid õigusaktidele ja lisatud on neutraalne veinialkohol.

7. Punkt, milles on sätestatud määratletud piirkond (tootespetsifikaadi punkt D ja koonddokumendi punkt 6)

Välja on jäetud valmistamispiirkonda puudutav piirang liköörveinide ja kvaliteetliköörveinide puhul, mille laagerdumispiirkond erines tootmispiirkonnast, kust viinamarjad pärinevad.

8. Suurima hektarisaagikuse muutmine (tootespetsifikaadi punkt E ja koonddokumendi punkt 5.2)

Saagikus oleneb istutatud viinapuude arvust, viinamarjakobarate kogusest viinapuul ja kobarate suurusest. Eri viinamarjasordid ei käitu samamoodi. Lehtede pindala suhe määrab marjakobarate koguse ja kaalu, samuti tuleb arvesse võtta fotosünteesi tähtsust, kuna sellest sõltub suuresti marjade suhkrusisaldus.

Viimastel aastatel on hakatud Huelva maakonna viinamarjaistandusi ümber korraldama ja kujundama, istutades viinapuud tihedusega, mille puhul on ridade vahekäikude laius 3 meetrit ja viinapuudevaheline kaugus 1,5 meetrit. Samuti on hakatud välja juurima vanu lehtrikujuliseks tagasilõigatud viinamarjaistandusi, asendades need istandustega, kus viinapuid kasvatatakse tugivõrestikul ehk spaleermeetodil. Sellega seoses tuleb märkida, et spaleermeetodil kasvatamisel on eelised kvaliteetveini saamisel.

Viinamarjakasvataja võtab vastu otsused, millest sõltub viinamarjaistanduse saagikus, võttes arvesse püsivaid ja muutuvaid tegureid nii aasta kui ka aastate lõikes. Selleks on tal eri meetodeid, nagu lõikamine, kärpimine, latvade pügamine ja lehtede eemaldamine, mis aitavad taimede kasvamist kontrollida.

Lühidalt öeldes soodustab tasakaal viinamarjaistanduses marjade küpsemist ning õige värvi, lõhna, suhkrusisalduse, pH, happesuse, polüfenoolide ja kõigi kvaliteedi jaoks oluliste elementide moodustumist, et saada lõpptulemusena kvaliteetvein.

Parimad viinamarjakasvatajad on need, kes kontrollivad lehtede õiget jaotumist ja paigutumist, optimeerides sellega valguse saamist ning seeläbi marjade valmimist, tänu millele paraneb veini kvaliteet.

Aastate jooksul tehtud uuringud on näidanud, et sordi ’Zalema’ hektarisaagikus 8 kilogrammi tüve kohta 2 200 viinapuuga istanduses annab järgmiste füüsikalis-keemiliste omadustega veini: 11–12 Baumé kraadi, happesus 3,5–4,5 grammi liitri kohta viinhappes väljendatuna, pH 3,75 ning glükoonhappe indeks jääb alla 0,5. Tänu nendele keskmistele väärtustele, mis on saadud paljude turustusaastate jooksul, saadakse suurepärase kvaliteediga vein.

9. Uute viinamarjasortide lisamine (tootespetsifikaadi punkt F ja koonddokumendi punkt 7)

On lisatud kaks uut valge viinamarja sorti – ’Verdejo’ ja ’Moscatel de Grano Menudo’. Tegemist on sortidega, mida on kaitstud päritolunimetusega hõlmatud piirkonnas viljeletud suurepäraste tulemustega ja tunnustavalt juba aastaid. Samuti lubatakse valmistada veine, mis säilitavad kaitstud päritolunimetusega veinidele iseloomulikud omadused. Nende sortide lisamine ei muuda oluliselt lõpptoote omadusi.

10. Väiksema geograafilise üksuse lisamine (tootespetsifikaadi punkt H.4 ja koonddokumendi punkt 9)

Veinide märgistamisel on võimalik viidata väiksemale geograafilisele üksusele – Doñana rahvuspargile –, nagu on sätestatud määruse (EL) 2019/33 artiklis 55.

KOONDDOKUMENT

1. Nimi (nimed)

Condado de Huelva

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

3. Liköörvein

4. Veini(de) kirjeldus

1. Valge vein

LÜHIKE TEKSTILINE KIRJELDUS

— Joven (noor vein): veini värvus varieerub kahvatukollasest kahvatukuldseni. Lõhnas on tunda rohelist õuna meenutavat puuviljanooti ja lillenoote. Maitses on tunda happesust.

— Condado de Huelva: veini värvus varieerub õlgkollasest tuhmkuldse toonini. Lõhnas on tunda puuviljasust, milles on luuviljanoote. Maitses on tunda happesust.

— Tradicional (traditsiooniline): värvus varieerub õlgkollasest kuldkollaseni. Lõhnas on tunda puuviljasust, milles on luuviljanoote. Kergelt happelise maitsega.

* Piirmäärad, mida ei ole täpsustatud, peavad olema kooskõlas ELi asjakohaste õigusaktidega.

** Olenevalt suhkrusisaldusest võib valget veini Condado de Huelva liigitada järgmiselt: kuiv, kui suhkrusisaldus on kuni 4 grammi liitri kohta; poolkuiv, kui suhkrusisaldus on üle 4 grammi liitri kohta, kuid alla 12 grammi liitri kohta; poolmagus, kui suhkrusisaldus on vähemalt 12 grammi liitri kohta, kuid alla 45 grammi liitri kohta; magus, kui suhkrusisaldus on vähemalt 45 grammi liitri kohta.

*** Valgete veinide Joven ja Tradicional suhkrusisaldus peab olema alla 5 grammi liitri kohta.

ÜLDISED ANALÜÜTILISED OMADUSED

Maksimaalne üldalkoholisisaldus (mahuprotsentides):

–

Minimaalne tegelik alkoholisisaldus (mahuprotsentides):

10

Minimaalne üldhappesus:

milliekvivalentides liitri kohta

Maksimaalne lenduvate hapete sisaldus (milliekvivalentides liitri kohta):

–

Maksimaalne vääveldioksiidi üldsisaldus (milligrammides liitri kohta):

–

2. Punane ja roosa vein

LÜHIKE TEKSTILINE KIRJELDUS

Punased veinid

Värvus varieerub kirsipunasest tellisepunaseni. Tuntavalt intensiivne puuviljalõhn, milles võib õrnalt või tugevamalt tunda taimenüansse. Tuntavalt intensiivse maitsega, tunda on happesust, täidlust ja kootavust.

Roosad veinid

Värvus varieerub kahvaturoosast punakasroosani, lõhnas on tunda puuvilja- ja lillenoote, tuntavalt intensiivse maitsega, tunda on happesust, mõrudust ja kerget kootavust.

* Piirmäärad, mida ei ole täpsustatud, peavad olema kooskõlas ELi asjakohaste õigusaktidega.

** Olenevalt suhkrusisaldusest võib vein olla: kuiv, kui suhkrusisaldus on kuni 4 grammi liitri kohta; poolkuiv, kui suhkrusisaldus on üle 4 grammi liitri kohta, kuid alla 12 grammi liitri kohta; poolmagus, kui suhkrusisaldus on vähemalt 12 grammi liitri kohta, kuid alla 45 grammi liitri kohta; magus, kui suhkrusisaldus on vähemalt 45 grammi liitri kohta.

*** Nimetustega „joven“, „roble“ ja „crianza“ veinide tegelik minimaalne alkoholisisaldus on 11 mahuprotsenti ning nimetustega „Reserva“ ja „Gran Reserva“ veinidel 12 mahuprotsenti.

ÜLDISED ANALÜÜTILISED OMADUSED

Maksimaalne üldalkoholisisaldus (mahuprotsentides):

–

Minimaalne tegelik alkoholisisaldus (mahuprotsentides):

11

Minimaalne üldhappesus:

milliekvivalentides liitri kohta

Maksimaalne lenduvate hapete sisaldus (milliekvivalentides liitri kohta):

–

Maksimaalne vääveldioksiidi üldsisaldus (milligrammides liitri kohta):

–

3. Liköörveinid

LÜHIKE TEKSTILINE KIRJELDUS

— Condado Pálido või Fino: Värvus varieerub õlgkollasest tuhmkuldse toonini. Lõhnas on tunda laagerdumisele omaseid nüansse, näiteks pärminoote. Õrnalt mõrkja ja soolase maitsega.

— Condado Viejo või Oloroso: Värvus varieerub tuhmkuldsest tumeda punakaspruuni toonini. Lõhnas on tunda kuivatatud puuviljade ja oksüdatiivsele laagerdamisele iseloomulikke puidunüansse, aimata võib ka värnitsanüansse. Püsiva maitsega, võib olla kreemja struktuuriga.

— Amontillado: Värvus varieerub kuldsest punakaspruuni toonini. Lõhnas on tunda kuivatatud puuvilju ning lõpunootides võib aimata puidunüansse, mis tulenevad kahekordsest – bioloogilisest ja oksüdatiivsest – laagerdumisest. Maitselt õrnalt happeline, mõrkjas ja püsiva järelmaitsega.

— Palo Cortado: Värvus varieerub kastanpruunist punakaspruuni toonini. Lõhnas on tunda kuivatatud puuvilju ja puidunüansse. Väga intensiivse ja püsiva maitsega.

* Piirmäärad, mida ei ole täpsustatud, peavad olema kooskõlas ELi asjakohaste õigusaktidega.

** Veinides Condado Pálido ja Fino peab redutseerivate suhkrute sisaldus jääma alla 5 grammi liitri kohta.

*** Veinide Condado Viejo või Oloroso, Amontillado ja Palo Cortado puhul võib oksüdatiivse laagerdumisega seotud kontsentreerimisprotsessi tulemusena redutseerivate suhkrute sisaldus ühe liitri kohta ulatuda kuni 9 grammini, kui üldhappesus väljendatuna viinhappe grammides liitri kohta ei ole redutseerivate suhkrute sisaldusest üle 2 grammi väiksem.

**** Veinide Condado Pálido ja Fino tegelik alkoholisisaldus peab jääma vahemikku 15–17 mahuprotsenti.

ÜLDISED ANALÜÜTILISED OMADUSED

Maksimaalne üldalkoholisisaldus (mahuprotsentides):

–

Minimaalne tegelik alkoholisisaldus (mahuprotsentides):

16

Minimaalne üldhappesus:

milliekvivalentides liitri kohta

Maksimaalne lenduvate hapete sisaldus (milliekvivalentides liitri kohta):

–

Maksimaalne vääveldioksiidi üldsisaldus (milligrammides liitri kohta):

–

4. Kvaliteetliköörveinid

LÜHIKE TEKSTILINE KIRJELDUS

— Pale Dry: värvus varieerub kahvatukollasest kuldse toonini. Keskmise tugevusega lõhn, pärminoodid. Jõulise mahlase maitsega, mis varieerub magusapoolsest poolmagusani.

— Pale Cream: veini värvus varieerub õlgkollasest tuhmkuldse toonini. Lõhnas on tunda bioloogilisele laagerdumisele omaseid nüansse, näiteks pärminoote.

— Médium: veini värvus varieerub merevaigukollasest sügava punakaspruuni toonini. Lõhnas on tunda laagerdumisele omaseid nüansse, aimata võib ka kuivatatud marju.

— Cream: värvus varieerub tuhmkuldsest sügava punakaspruuni toonini. Lõhnas on tunda laagerdumise nüansse, aimata võib ka kuivatatud marjade noote. Maitselt täidlane.

* Piirmäärad, mida ei ole täpsustatud, peavad olema kooskõlas ELi asjakohaste õigusaktidega.

** Redutseerivate suhkrute sisaldus grammides liitri kohta: veini Pale Dry puhul 5–45, veini Pale Cream puhul 45–115, veini Médium puhul 5–115, veini Cream puhul 115–140.

ÜLDISED ANALÜÜTILISED OMADUSED

Maksimaalne üldalkoholisisaldus (mahuprotsentides):

–

Minimaalne tegelik alkoholisisaldus (mahuprotsentides):

15

Minimaalne üldhappesus:

milliekvivalentides liitri kohta

Maksimaalne lenduvate hapete sisaldus (milliekvivalentides liitri kohta):

–

Maksimaalne vääveldioksiidi üldsisaldus (milligrammides liitri kohta):

–

5. Magusad liköörveinid

LÜHIKE TEKSTILINE KIRJELDUS

— Dulce: välimus: värvus varieerub kuldsest sügava punakaspruuni toonini. Puuviljalõhnaga. Täidlase maitsega.

— Pedro Ximénez: värvus varieerub punakaspruunist sügavate punakaspruunide ja isegi mustjate toonideni. Lõhnas on tunda kuivatatud marju, aimata võib rootsunüansse. Täidlase maitsega.

— Moscatel: värvus varieerub merevaigukollasest sügavate punakaspruunide toonideni. Lõhnas on tunda viinamarjasordile omaseid lille- ja puuviljanüansse, aimata võib ka kuivatatud marju. Maitselt õrnalt happeline ja täidlane.

— Mistela: värvus varieerub kuldsest sügavate punakaspruunide toonideni. Puuviljalõhnaga. Täidlase maitsega.

* Piirmäärad, mida ei ole täpsustatud, peavad olema kooskõlas ELi asjakohaste õigusaktidega.

** Redutseerivate suhkrute sisaldus grammides liitri kohta: veini Dulce puhul üle 45 ning veinide Pedro Ximenez, Moscatel ja Mistela puhul üle 150.

ÜLDISED ANALÜÜTILISED OMADUSED

Maksimaalne üldalkoholisisaldus (mahuprotsentides):

–

Minimaalne tegelik alkoholisisaldus (mahuprotsentides):

15

Minimaalne üldhappesus:

–

Maksimaalne lenduvate hapete sisaldus (milliekvivalentides liitri kohta):

–

Maksimaalne vääveldioksiidi üldsisaldus (milligrammides liitri kohta):

–

5. Veinivalmistustavad

5.1. Veinivalmistuse eritavad

1. Veinivalmistuse eritava

Tootmispiirkond on geograafiline piirkond, kus asuvad albariza-, arenas- ja barros-tüüpi pinnasega registreeritud viinamarjaistandused. Pärast viinamarjavirdest veini valmistamist võidakse veini laagerdada bioloogiliselt või oksüdatsiooni teel, kasutades dünaamilist criaderas y soleras-meetodit (kasutatakse ja segatakse eri vaatides eri laagerdumisastmes veine) või staatilist añadas-meetodit ehk

ühe aastakäigu meetodit. Bioloogilise ehk pärmikile all laagerdamise käigus tekib veini pealispinnale pärmikiht või -kile. Veinide oksüdatiivne laagerdamine toimub hapnikuga kokkupuute teel. Veel kasutatakse cabeceo-nimelist veinivalmistustava, mille käigus segatakse või kombineeritakse eri veine või lisatakse neile isegi muid tooteid.

2. Veinivalmistamisele kohaldatavad piirangud

Virde pressimiseks rakendatakse survet nii, et iga 100 kg korjatud viinamarjade kohta saadakse kuni 70 liitrit virret.

Veinide Pedro Ximénez ja Moscatel tootmisel võib kasutada kontsentreeritud viinamarjavirret ning sortidest ’Zalema’, ’Palomino Fino’, ’Listán del Condado’ ja ’Garrido Fino’ valmistatud kuiva veini, kui need ei moodusta üle 30 % kogu lõpptootest ning nende sortide kuiva veini osakaal ei moodusta üle 15 % kogu tootest. Laagerdumine toimub vaatides ja/või tünnides, mille maht on valgete veinide puhul 1 000 liitrit ja punaste veinide puhul 330 liitrit.

3. Viljelustavad

Viljelustavad peavad alati olema keskkonnasäästlikud ning eelkõige tuleb vältida vee ja mulla saastumist. Istutustihedus peab olema 1 950 – 4 000 viinapuud hektari kohta. Võra võib kujundada vabas vormis, kasutades lehtrikujuliseks tagasilõikamist ehk goblet’-meetodit ja/või toestusel kasvatamise meetodeid, nagu guyot’-lõikusmeetod, quarante-lõikusmeetod või kordonmeetod. Kui reguleeriva asutuse juures registreeritakse segaistandused, tuleb nende saak koristada muudest sortidest eraldi.

5.2. Suurim saagikus

1. Zalema

18 000 kilogrammi viinamarju hektari kohta

2. Muud lubatud sordid

12 000 kilogrammi viinamarju hektari kohta

6. Määratletud geograafiline piirkond

Kaitstud päritolunimetusega veini „Condado de Huelva“ tootmis- ja laagerdamispiirkond hõlmab maatükke ja maa-alasid, mis asuvad järgmistes omavalitsusüksustes: Almonte, Beas, Bollullos Par del Condado, Bonares, Chucena, Gibraleón, Hinojos, La Palma del Condado, Lucena del Puerto, Manzanilla, Moguer, Niebla, Palos de la Frontera, Rociana del Condado, San Juan del Puerto, Trigueros, Villalba del Alcor ja Villarrasa ning kõik Huelva provintsi omavalitsusüksused.

7. Peamised veiniviinamarjasordid

CABERNET FRANC

CABERNET SAUVIGNON

CHARDONNAY

COLOMBARD

GARRIDO FINO

LISTAN DEL CONDADO

MERLOT

MOSCATEL DE ALEJANDRÍA

MOSCATEL DE GRANO MENUDO

PALOMINO FINO

PEDRO XIMENEZ

SAUVIGNON BLANC

SYRAH

TEMPRANILLO

VERDEJO

ZALEMA

8. Seos(t)e kirjeldus

Seos piirkonnaga

Kaitstud päritolunimetusega hõlmatud piirkond jääb Guadalquiviri alamikule ja laiub tasasel või kergelt lainelisel maastikul. Kliima on vahemereline, kuid piirkond on tänu loodusoludele avatud Atlandi ookeanile ja selle mõjule, mis peale Doñana rahvuspargi läheduse ja piirkonna traditsiooniliste teadmiste mõjutab seal toodetavate veinide liike. Liköörveine, sealhulgas veine Generoso, laagerdatakse traditsioonilise criaderas y soleras-meetodi ja staatilise meetodiga, milles tammevaatide ja/või -tünnide kasutamine on veini kvaliteedi seisukohast määrava tähtsusega. Veinikeldrite ülesehitus ja haldus tagavad laagerdumiseks optimaalse mikrokliima.

9. Muud olulised tingimused (pakendamine, märgistamine, muud nõuded)

Õigusraamistik:

riigisisesed õigusaktid

Lisatingimuse liik:

täiendavad märgistusnõuded

Tingimuse kirjeldus:

Villitud ja pakendatud veinide etikettidel peab lisaks kohaldatavates õigusaktides üldiselt sätestatud teabele olema nähtaval kohal kirjas päritolunimetus „Condado de Huelva“. Määruse (EL) nr 1308/2013 artikli 120 lõike 1 punktis g sätestatu kohaselt võib kaitstud veinide märgistusel olla ka viide päritolunimetusega hõlmatud piirkonnast väiksema või suurema geograafilise üksuse nimele, mis tähendab tootmispiirkonna omavalitsusüksuste nime kui väiksemat geograafilist üksust ja viidet Andaluusiale kui suuremale geograafilisele üksusele. Väiksema geograafilise üksusena võiks Doñana rahvuspargi nimetada ka Almontes, Hinojoses, Bollullos Par del Condados, Rociana del Condados, Bonareses, Lucena del Puertos, Palos de la Fronteras ja Mogueris toodetud veinide märgistusel.

Link tootespetsifikaadile

https://juntadeandalucia.es/export/drupaljda/PC_Condado_modificado_2.pdf

(1) EÜT L 9, 11.1.2019, lk 2.

(2) Euroopa Parlamendi ja nõukogu määrus (EL) nr 1308/2013, 17. detsember 2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007 (EÜT L 347, 20.12.2013, lk 671).